text: Yderligere to i retten i stor våbensag
  16 januar 2013 kl. 15.49
  Tre mænd har allerede fået domme i sagen om ulovlige våben. I morgen skal yderligere to i retten i Esbjerg.
  De tre tidligere dømte har fået henholdsvis to, to og toethalvt års fængsel.
  I morgen skal to unge mænd fra Ribe-området så i retten i Esbjerg.
  De to er varetægtsfængslede som to af de i alt otte mænd, der er anholdt og fængslet for besiddelse og salg af en stor mængde ulovlige våben.
  De to er henholdsvis 19 og 22 år. 
  De er blandt andet sigtet for at have købt ni skydevåben.
  De har også været i besiddelse blandt andet to halvautomatiske US Carabin rifler, en militærriffel, et maskingevær, fire pistoler og revolvere samt en fuldautomatisk Stengun maskinpistol. De havde desuden knap 2000 stykker skarp ammunition.
  Den 22-årige er endvidere sigtet for at have solgt en pistol med ammunition, og have købt og opbevaret et oversavet haglgevær med ammunition.
  Den 19-årige er også sigtet for at have købt eller modtaget en pistol, forsøgt at sælge den videre og for at have været i besiddelse af en totenschlæger, et knojern, en stridsøkse og en morgenstjerne (som er et slagvåben).
  